Document ID: 32001D0610

Απόφαση της Επιτροπής
της 18ης Ιουλίου 2001
για την τροποποίηση της απόφασης 93/195/ΕΟΚ σχετικά με τους υγειονομικούς όρους και την υγειονομική πιστοποίηση που απαιτούνται για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις, μετά από προσωρινή εξαγωγή
[κοινοποιηθείσα υπό τον αριθμό Ε(2001) 1953]
(Κείμενο που παρουσιάζει ενδιαφέρον για τον ΕΟΧ)
(2001/610/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(1), όπως τροποποιήθηκε τελευταία από την απόφαση 2001/298/ΕΚ της Επιτροπής(2), και ιδίως το άρθρο 19 σημείο ii),
Εκτιμώντας τα ακόλουθα:
(1) Σύμφωνα με την απόφαση 93/195/ΕΟΚ της Επιτροπής(3), όπως τροποποιήθηκε τελευταία από την απόφαση 2001/144/ΕΚ(4), η εκ νέου αποδοχή των ίππων που καταχωρούνται σε μητρώα για να συμμετάσχουν σε ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή, περιορίζεται στους ίππους που διέμειναν λιγότερο από 30 ημέρες σε κάποια από τις τρίτες χώρες που απαριθμούνται στην ίδια ομάδα στο παράρτημα ΙΙ της παρούσας απόφασης.
(2) Για να διευκολυνθεί η συμμετοχή των ίππων ιπποδρομιών καταγωγής Κοινότητας σε εκδηλώσεις επιπέδου International Group/Grade σε τρίτες χώρες που υπάγονται σε διαφορετικές ομάδες, όπως η Αυστραλία, ο Καναδάς, οι Ηνωμένες Πολιτείες της Αμερικής, το Χονγκ Κονγκ, η Ιαπωνία, η Σιγκαπούρη ή τα Ηνωμένα Αραβικά Εμιράτα, πρέπει να παραταθεί η προαναφερόμενη περίοδος για λιγότερο από 90 ημέρες και να αρθεί ο περιορισμός όσον αφορά τις χώρες της ίδιας ομάδας για τους ίππους ιπποδρομιών που συμμετέχουν στις εκδηλώσεις αυτές.
(3) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 93/195/ΕΟΚ τροποποιείται ως εξής:
1. Στο άρθρο 1 προστίθεται μια περίπτωση ως εξής: "- που συμμετείχαν σε εκδηλώσεις επιπέδου International Group/Grade στην Αυστραλία, στον Καναδά, στις Ηνωμένες Πολιτείες της Αμερικής, στο Χονγκ Κονγκ, στην Ιαπωνία, στη Σιγκαπούρη ή στα Ηνωμένα Αραβικά Εμιράτα και ανταποκρίνονται στις απαιτήσεις που θεσπίζονται στο υγειονομικό πιστοποιητικό το οποίο είναι σύμφωνο με το υπόδειγμα του παραρτήματος VIII της παρούσας απόφασης."
2. Προστίθεται το παράρτημα της παρούσας απόφασης ως παράρτημα VIII.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Ιουλίου 2001.

Labels: 0
3
6